ALT I ORDEN: Flere millioner barnehagekroner ble brukt feil uten at revisorer meldte fra. Regnskap som bryter barnehageloven, skal ikke godkjennes, slår Revisorforeninga fast.

– Avdekkes det vesentlige brudd på barnehagelovens paragraf 14a, skal ikke revisor godkjenne regnskapet, sier Per Hanstad, administrerende direktør i Revisoforeningen.

Lovens paragraf 14a sier at «offentlige tilskudd og foreldrebetaling skal komme barna i barnehagen til gode». Likevel viser en gjennomgang Klassekampen har gjort at regnskap godkjennes selv om barnehageloven er brutt.

Revisor Eilev Stuverud i Revisorforum AS godkjente et av regnskapene som inneholdt brudd. Torshovhagen barnehage måtte betale tilbake 4,7 millioner kroner brukt på blant annet millionlønn, spabehandling og for høy husleie til morsselskapet. Det kom fram i et tilsyn.

Ser ikke på barnehagelov

Stuverud sier til Klassekampen at han ikke forholder seg til barnehageloven når han reviderer regnskap for barnehager.

– Jeg har ikke noe kjennskap til dette her. Jeg reviderer etter regnskapsloven. Jeg kjenner til barnehageloven, men går ikke direkte inn på den når jeg ser på barnehagens regnskap, sier han.

– Det er jo blitt brukt penger på ting som ganske tydelig ikke handler om barnehagedrift?

Barne­hage­regn­skap: Klassekampen har sett på regnskapene for tre barnehager som ifølge både tilsynsmyndighet og klageinstans har brutt barnehageloven.

Bolteløkka måtte betale tilbake 500.000 kroner på grunn av for få ansatte, samt private utgifter til husleie og bil.

Torshovhagen måtte betale tilbake 4,7 millioner kroner brukt på blant annet spabesøk og husleie.

Økernly måtte betale tilbake 800.000 fordi barnehagen hadde for få ansatte samme år som eierne tok ut en million i utbytte.

Revisorene godkjente barnehagenes regnskap.

– De er et aksjeselskap, så de har lov å ha sosiale tiltak for de ansatte. Også må vi jo se på beløpsstørrelsen.

– Kravet endte på 4,7 millioner kroner.

– Jeg vet ikke hva de endte opp med å betale tilbake. Det jeg vil si er at jeg har taushetsplikt, sier Stuverud.

Også revisor Robert Sundt i Re-visjon AS viser til taushetsplikt. Han har godkjent regnskapet for Økernly barnehage som måtte betale tilbake 800.000 kroner etter å ha hatt for få ansatte samme år som eierne tok ut utbytte på en million kroner.

«Vi har taushetsplikt om kundeforhold. Har ingen kommentar generelt til dette», skriver Sundt i en SMS til Klassekampen.

En selvfølge å følge loven

– Når kommunen og Fylkesmannen har vedtatt at barnehagene må betale tilbake, har det vært et forhold som revisor burde påpekt hvis han eller hun hadde sett det. Vi tar det som en selvfølge at revisorer følger barnehageloven, sier Revisorforeningens Per Hanstad.

Revisor Ola Palmar Gjengedal godkjente regnskapet for Bolteløkka barnehage i 2014, men la ved et brev der han fortalte kommunen om en bil som «ikke burde vært med som en eiendel i barnehagens balanseregnskap».

– Hvis revisor avdekker vesentlige brudd og ledelsen ikke retter det, skal det rapporteres i beretningen, sier Per Hanstad.